四賢一不肖詩 余安道
作者：蔡襄
朝代：宋

paragraphs: 南方之强君子居，卓然安道襟韻孤。
詞科判等屢得雋，呀然鼓焰天地罏。
三年待詔處京邑，斗粟不足榮妻孥。
耳聞心慮朝家事，螭頭比奏帝日都。
校書計課當序進，麗賦集仙來顯塗。
誥墨未乾尋已奪，不奪不爲君子儒。
前日希文坐言事，手提敕教東南趨。
希文鯁亮素少與，失勢誰復能相扶。
嶄然安道生頭角，氣虹萬丈橫天衢。
臣靖胸中有屈語，舉嗌不避蕭斧誅。
使臣仲淹在庭列，日獻陛下之嘉謨。
刺史榮官雖重寄，奈何一郡卷不舒。
言非由位固當罪，隨漕扁舟盡室俱。
炎陬此去數千里，橐中狼籍惟蠹書。
高冠長佩叢闕下，千百其羣訶爾愚。
吾知萬世更萬世，凜凜英風激懦夫。